Gewapende rowers slaan op stadion toe | Maroela Media
Gewapende rowers slaan op stadion toe
Die Nuweland-krieketstadion in Kaapstad. Foto: ANA
Gewapende rowers het die afgelope naweek op die Nuweland-krieketstadion in Kaapstad toegeslaan, het die Westelike Provinsie Krieketvereniging Woensdag gesê.
"Gewapende rowers het die Nuweland-krieketstadion net na middernag Vrydag binnegegaan," het die vereniging in 'n verklaring gesê. Volgens die vereniging was dit die derde keer sedert 2015 dat rowers die stadion geteiken het, maar die eerste keer dat die verdagtes gewapen was.
"Die glasdeure van omtrent 25 suites is stukkend geslaan en die rowers het die televisies geteiken en ook drank en ander items uit die suites gesteel. Van die suites is ook gevandaliseer."
Luidens die verklaring het 'n vrou voor die rooftog veiligheidswagte genader en gevra vir aanwysings na 'n kerk. Sy het later teruggekeer met drie mans wat oor die veiligheidshekke gespring het. 15 ander verdagtes het later by dié vier mense aangesluit.
"Sommige van hulle het vuurwapens gehad en het die veiligheidswagte gedwing om hulle die sleutels na die ikoniese presidensiële suite te gee. Die rooftog is in minder as 'n uur afgehandel, hulle het die goed in drie voertuie gepak en het van die toneel gevlug."
Volgens die vereniging is die veiligheidswagte ongedeerd en sal hulle berading ontvang.
"Die SAPD is besig met 'n uitgebreide ondersoek na die voorval en ons sal ook ons veiligheidsmaatreëls hersien, insluitend die moontlikheid om nog kameras te laat installeer," lui die verklaring.
"As 'n vereniging is ons ontsteld oor hierdie rooftog en sal ons ons bes doen om die polisie by te staan om agter die kap van die byl te kom en te probeer verhoed dat so iets weer gebeur. Ons sal ook ernstig daarna kyk om binne ons begrotingsbeperkings ons veiligheid by die stadion op te skerp."
Die rooftog by die Nuweland-stadion kom net meer as 'n week nadat die derde toets tussen Suid-Afrika en Australië daar plaasgevind het.